દીવાળી પછી ઘણી વાર વજન વધી જવાની ફરિયાદ રહેતી હોય છે. દીવાળીના તહેવારો આપણે ત્યાં ઘણી જગ્યાએ દેવદીવાળી સુધી ચાલે છે. અને મહેમાનોનો આવરોજાવરો હોય અને મહેમાનોને નાસ્તાનો આગ્રહ કરાય તેની સાથે કટકબટક આપણે પણ મોઢામાં એકાદ બટકું બરફીનું કે એકાદ પુરી મૂકી દેતા હોઈએ છીએ. પરંતુ હવે સમય છે વજન ઘટાડવાનો. વજન વધુ હોય તો ચાલવામાં તકલીફ પડે, ન કરે નારાયણ ને પડી ગયા તો લોકોને ઊંચકવામાં તકલીફ પડે, પથારીમાં મળ-મૂત્રની ક્રિયા કરાવવામાં લોકોને તકલીફ પડે. અને હૃદયરોગ જેવી બીમારીઓને નોતરું મળે તે તો ખરું જ. આથી વજન નિયંત્રણમાં રહે તે બેહદ જરૂરી છે.